SKALICA/KOŠICE. Hokejisti HK 36 Skalica v dôsledku extrémne kritickej situácie v klube neodcestujú na najbližšie dve stretnutia v Tipsport Lige na ľade Košíc (v piatok 5. februára o 17.30 h) a Piešťan (v nedeľu 7. februára o 16.30).
Podľa oznámenia riadiaceho orgánu najvyššej súťaže, spoločnosti Pro-hokej budú zápasy zrušené a skontumované v prospech domácich tímov.
"Dôvodom sú vážne interné problémy, ktoré znemožňujú participáciu nášho klubu na uvedených stretnutiach. Za spôsobené nepríjemnosti sa vopred ospravedlňujeme," uviedol generálny manažér HK 36 Tibor Martinčič v oficiálnej správe, ktorú zverejnila internetová stránka piešťanského klubu.
Vedenie HC Košice už na svojom webe informovalo, že divákom vráti peniaze za kúpené vstupenky.
O ďalšom osude Záhorákov sa bude rozhodovať budúci týždeň.